钦定古今图书集成/历象汇编/庶征典/第112卷 > 《贺麦登状》张九龄
## 钦定古今图书集成/历象汇编/庶征典/第112卷 > 《贺麦登状》张九龄

右。今日高力士宣垂示臣等皇太子表，以嘉麦有成，
陛下躬执劳事，率先兆庶，皇太子以下，继美圣功。臣
闻勤于稼穑，必有麰麦之庆；著在春秋，则非他谷之
比。伏惟陛下致敬宗庙，属意黎元。春郊顺时，则千亩
在御；禁园测候，则万㝢皆丰。况云立训天人，降尊农
务，上灵昭德，已闻瑞日增辉；当夏不疲，则有祥云自
覆。是彰敦本之化，式旌造物之功。人谣在兹，天意可
鉴。且禹之尽力，尧实用心。史册美谈，帝王成范，未有
休征神应，若斯之盛者也。以今况古，千载未闻。请付
史官，天下幸甚。臣等叨荣近侍，倍百恒情。无任感戴
抃跃之至。